“Huquqiy targ‘ibot ishlari a’lochisi” ko‘krak nishoni to‘g‘risidagi nizomni tasdiqlash haqida

O‘zbekiston Respublikasi Prezidentining “Jamiyatda huquqiy ong va huquqiy madaniyatni yuksaltirish tizimini tubdan takomillashtirish to‘g‘risida” 2019-yil 9-yanvardagi PF-5618-son Farmoni ijrosini ta’minlash, shuningdek, aholining huquqiy ongi va huquqiy madaniyatini yuksaltirishga munosib hissa qo‘shgan davlat organlari va tashkilotlar xodimlarini rag‘batlantirish maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “Jamiyatda huquqiy ong va huquqiy madaniyatni yuksaltirish tizimini tubdan takomillashtirish to‘g‘risida” 2019-yil 9-yanvardagi PF-5618-son Farmoni bilan “Huquqiy targ‘ibot ishlari a’lochisi” ko‘krak nishoni ta’sis etilganligi ma’lumot uchun qabul qilinsin.
 2. Quyidagilar:
 “Huquqiy targ‘ibot ishlari a’lochisi” ko‘krak nishoni to‘g‘risida nizom 1-ilovaga muvofiq;
 “Huquqiy targ‘ibot ishlari a’lochisi” ko‘krak nishoni va uning guvohnomasi tavsiflari tegishlicha 2 va 3-ilovalarga muvofiq tasdiqlansin.
 3. “Davlat belgisi” davlat ishlab chiqarish birlashmasi O‘zbekiston Respublikasi Adliya vazirligining buyurtmasiga asosan “Huquqiy targ‘ibot ishlari a’lochisi” ko‘krak nishoni va uning guvohnomasini belgilangan tartibda tayyorlanishini ta’minlasin.
 4. “Huquqiy targ‘ibot ishlari a’lochisi” ko‘krak nishoni va uning guvohnomasini tayyorlash hamda mukofotlanganlarni taqdirlash bilan bog‘liq xarajatlar O‘zbekiston Respublikasi Adliya vazirligining budjetdan tashqari mablag‘lari va qonunchilik hujjatlarida taqiqlanmagan boshqa manbalar hisobidan qoplanishi inobatga olinsin.
 5. O‘zbekiston Respublikasi Adliya vazirligi boshqa manfaatdor vazirlik va idoralar bilan birgalikda bir oy muddatda o‘zlari qabul qilgan normativ-huquqiy hujjatlarni ushbu qarorga muvofiqlashtirsin.
 6. Mazkur qarorning bajarilishini nazorat qilish O‘zbekiston Respublikasining adliya vaziri R.K. Davletov zimmasiga yuklansin. 
 1. Ushbu Nizom “Huquqiy targ‘ibot ishlari a’lochisi” ko‘krak nishoni (keyingi o‘rinlarda ko‘krak nishoni deb ataladi) bilan taqdirlash tartibini belgilaydi.
 2. Ko‘krak nishoni bilan jamiyatda aholining huquqiy ongi va huquqiy madaniyatini yuksaltirishga munosib hissa qo‘shgan davlat organlari va tashkilotlar xodimlari aholining huquqiy savodxonligini oshirishda ko‘rsatgan xizmatlari uchun taqdirlanadilar.
 Ko‘krak nishoni bilan O‘zbekiston Respublikasi fuqarosi bo‘lmagan shaxslar ham taqdirlanishi mumkin.
 3. Ko‘krak nishoni bilan taqdirlash tartibi ushbu Nizomga ilova qilingan sxemaga muvofiq amalga oshiriladi.
 4. Davlat organlari va tashkilotlar har yili 1-oktabrga qadar o‘z xodimlarini ko‘krak nishoni bilan taqdirlash bo‘yicha takliflarni tegishlicha Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalariga (keyingi o‘rinlarda hududiy adliya organlari deb ataladi) taqdim etadi.
 Respublika darajasidagi davlat organlari va tashkilotlar har yili 1-oktabrga qadar o‘z xodimlarini ko‘krak nishoni bilan taqdirlash bo‘yicha takliflarni O‘zbekiston Respublikasi Adliya vazirligiga (keyingi o‘rinlarda vazirlik deb ataladi) taqdim etadi. 
 Nomzod bo‘yicha taqdim etilgan takliflarga ilova sifatida nomzodning obyektivka-ma’lumotnomasi, so‘nggi uch yil davomida u tomonidan jamiyatda huquqiy ong va huquqiy madaniyatni yuksaltirish borasida amalga oshirilgan ishlar taqdim etiladi.
 5. Hududiy adliya organlari tomonidan nomzodlar bo‘yicha taqdim etilgan hujjatlar belgilangan tartibda o‘rganib chiqiladi va nomzodlar yuzasidan xulosalar har yili 20-oktabrga qadar vazirlikka taqdim etiladi.
 Hududiy adliya organlari rahbarlari mazkur Nizomning 4-bandi birinchi xatboshisida belgilangan holatlarni istisno qilgan holda o‘z tashabbusiga ko‘ra ham nomzodlar to‘g‘risida har yili 20-oktabrga qadar vazirlikka taklif kiritishi mumkin.
 6. O‘zbekiston Respublikasi adliya vaziri tomonidan ko‘krak nishoni bilan taqdirlashga oid takliflarni ko‘rib chiqish bo‘yicha komissiya (keyingi o‘rinlarda Komissiya deb ataladi) tashkil etiladi.
 Komissiya yig‘ilishida nomzodlar bo‘yicha hujjatlar o‘rganilib, har yili 20-noyabrga qadar eng munosib nomzodlar bo‘yicha yakuniy xulosa chiqariladi.
 7. Komissiya tomonidan nomzodlarni ko‘krak nishoni bilan taqdirlashda quyidagilar inobatga olinadi:
 nomzodning aholi huquqiy ongi va huquqiy madaniyatini yuksaltirishga bag‘ishlangan ommaviy axborot vositalaridagi chiqishlari soni;
 huquqiy madaniyatni targ‘ib qilishga qaratilgan ijtimoiy ahamiyatga ega bo‘lgan videoroliklarning tayyorlanganligi;
 jamiyatda huquqiy ong va huquqiy madaniyatni targ‘ib qilish bo‘yicha turli innovatsion samarali uslublarning ishlab chiqilganligi.
 8. O‘zbekiston Respublikasining adliya vaziri (keyingi o‘rinlarda adliya vaziri deb ataladi) o‘z tashabbusi bilan ham davlat organlari va tashkilotlar xodimlarini ko‘krak nishoni bilan taqdirlashi mumkin.
 9. Komissiya xulosasi asosida adliya vazirining ko‘krak nishoni bilan taqdirlash to‘g‘risidagi buyrug‘i har yili 1-dekabrga qadar chiqariladi.
 10. Ko‘krak nishoni va uning guvohnomasi har yili 8-dekabr — O‘zbekiston Respublikasining Konstitutsiyasi kuni bayrami arafasida adliya vaziri (yoki uning topshirig‘iga binoan boshqa mas’ul shaxslar) tomonidan tantanali vaziyatda topshiriladi.
 11. Ko‘krak nishoni bilan taqdirlanganlar ro‘yxati vazirlikning Internet jahon axborot tarmog‘idagi rasmiy veb-saytida va boshqa axborot vositalarida e’lon qilinadi.
 12. Ko‘krak nishoni bilan taqdirlangan shaxslar bazaviy hisoblash miqdorining to‘rt baravari miqdorida biryo‘la to‘lanadigan pul mukofoti oladi. Biryo‘la to‘lanadigan pul mukofoti vazirlikning budjetdan tashqari mablag‘lari va qonunchilik hujjatlarida taqiqlanmagan boshqa manbalar hisobidan topshiriladi.
 13. Bir shaxs ko‘krak nishoni bilan bir marta taqdirlanadi.
 14. Ko‘krak nishoni davlat mukofotlaridan keyin ko‘krakning chap tomoniga taqiladi.
 15. Vazirlik ushbu Nizomga muvofiq ko‘krak nishoniga tavsiya etilgan nomzodlarning hujjatlari xolis ko‘rib chiqilishi uchun bevosita mas’uldir.
 16. Ushbu Nizom talablari buzilishida aybdor shaxslar qonunchilik hujjatlarida belgilangan tartibda javob beradilar.
 “Huquqiy targ‘ibot ishlari a’lochisi” ko‘krak nishoni diametri 34 millimetrli doira shaklida bo‘lib, mis qotishmasidan tayyorlanadi. 
 Ko‘krak nishonining old tomoni markaz qismida odam shaklidagi tilla rangda adolat ramzi bo‘lgan tarozi tasvirlangan. Tarozi adolat, odillik va qonuniylikni anglatadi. 
 Tarozining pastki qismida beshta chiziqdan iborat yo‘l tasvirlangan bo‘lib, ular adolat va haqiqatga eltuvchi yo‘llarni bildiradi.
 Ko‘krak nishonining aylanasi bo‘ylab zarhal hoshiya bilan o‘ralgan sariq rangdagi doira ichida “NUQUQIY TARG‘IBOT ISNLARI A’LOCNISI” so‘zlari tilla rangda yozilgan. Harflarning balandligi 2,3 millimetr, yozuvlar zarhallangan. Uning pastki qismi markazida faxr-iftixor va sharaf ma’nolarini ifoda etuvchi dafna yaproqlari tasvirlangan. 
 Ko‘krak nishonining orqa tomoni markazida olti qatorda harflarning balandligi 2 millimetr bo‘lgan “Nuquqiy madaniyatni yuksaltirishga qo‘shgan munosib hissasi uchun” so‘zlari yozilgan. 
 Ko‘krak nishonining qalinligi 2,2 millimetr.
 Tasvirlar va yozuvlar qavariqdir.
 Ko‘krak nishoni old va orqa tomonlarining chetlari qavariq doira bilan o‘ralgan. 
 Ko‘krak nishoni halqa va ilmoqchalar yordamida to‘g‘ri to‘rtburchak shaklidagi qadag‘ichga ulangan. 
 Qadag‘ichning eni — 26 millimetr, bo‘yi — 17 millimetrdan iborat. Qadag‘ich eni 22 millimetrli shoyi lenta bilan qoplangan bo‘lib, lentaning markazidan eni 6 millimetrli ko‘k yo‘l o‘tgan. Uning har ikki tarafidan eni 1 millimetrli ko‘k, eni 2 millimetrli yashil va eni 5 millimetr bo‘lgan oq rangdagi yo‘llar tushirilgan. 
 Qadag‘ichning orqa tomoniga ko‘krak nishonini kiyimga taqib qo‘yish uchun to‘g‘nog‘ich ko‘rinishidagi moslama o‘rnatilgan. 
 “Huquqiy targ‘ibot ishlari a’lochisi” ko‘krak nishoni guvohnomasi 160x110 millimetr o‘lchamdagi kitobcha shaklida bo‘lib, 240 g/kv.m. qalinlikdagi ofset qog‘ozdan tayyorlanadi. 
 Guvohnomaning tashqi tomoni (birinchi va to‘rtinchi betlari) yashil rangda bo‘lib, plyonka bilan qoplangan.
 Guvohnomaning birinchi beti eni 7,5 millimetrli, ichki burchaklari aylana shaklida bo‘lgan to‘q yashil rangli hoshiya bilan o‘ralgan.
 Guvohnomaning yuqori chekkasidan (birinchi beti) 35 millimetr pastda, markazda, oralig‘i 3,5 millimetrli uch satrdan iborat matn joylashgan. Birinchi satrda “NUQUQIY TARG‘IBOT”, ikkinchi satrda “ISNLARI A’LOCNISI” (katta harflarda, “Times new Roman Bolt” shrifti, 12-kegl), uchinchi satrda “ko‘krak nishoni” (“Times new Roman Bolt” shrifti, 12-kegl) so‘zlari yozilgan. Undan 6 millimetr pastda “GUVONNOMASI” (katta harflarda, “Times new Roman Bolt” shrifti, 17-kegl) so‘zi yozilgan. 
 Yozuvlar zarhal rangida aks ettirilgan.
 Guvohnomaning ichki tomoni (ikkinchi va uchinchi betlari) “Tangir” tasviri tushirilgan och yashil rangda bo‘lib, ofset usulida chop etilgan. 
 Ichki tomonining chap qismida (ikkinchi beti), markazda ko‘krak nishonining asliga teng o‘lchamdagi rangli tasviri aks ettirilgan.
 Guvohnomaning ichki o‘ng tomoni (uchinchi beti) yuqori chekkasidan 8 millimetr pastda, markazda “GUVONNOMA” (katta harflarda, “Times new Roman Bolt” shrifti, 10-kegl) so‘zi hamda guvohnoma tartib raqami uchun “№” belgisi va 15 millimetrli chiziq joylashgan. 
 “GUVONNOMA” so‘zidan 11 millimetr pastda mukofotlangan shaxsning familiyasi, ismi va otasining ismini qayd etish uchun oralig‘i 8 millimetrli uchta chiziq tortilgan.
 Pastki chiziqdan 6 millimetr quyida, markazda, oralig‘i 2 millimetrli uch satrdan iborat matn joylashgan. Birinchi satrda “O‘zbekiston Respublikasi”, ikkinchi satrda “Adliya vazirining” (“Times new Roman Bolt” shrifti, 10-kegl) so‘zlari yozilgan. 
 Undan 5 millimetr pastda oralig‘i 4 millimetr bo‘lgan ikki satrdan iborat matn joylashgan. Birinchi satrda “20__ y. “___” ___________dagi”, ikkinchi satrda “____-son buyrug‘iga asosan” (“Times new Roman Bolt” shrifti, 10-kegl) so‘zlari yozilgan.
 Undan 5 millimetr pastda, markazda, oralig‘i 3 millimetrli ikki satrdan iborat matn joylashgan. Birinchi catrda “NUQUQIY TARG‘IBOT ISNLARI A’LOCNISI” (katta harflarda, “Times new Roman Bolt” shrifti, 14-kegl), ikkinchi satrda “ko‘krak nishoni bilan mukofotlanadi” (“Times new Roman Bolt” shrifti, 10-kegl) so‘zlari yozilgan. 
 So‘nggi so‘zlardan 9 millimetr pastda, chap tomonda “Vazir” (“Times new Roman Bolt” shrifti, 10-kegl) so‘zi yozilgan.